TKS วิ่ง 3% โบรกฯคาดกำไร Q4 ฟื้นเด่น บุ๊กส่วนแบ่งกำไร “SYNEX” ชูเป้า 22 บ.
TKS บวก 3% โบรกฯชูเป้า 22 บ. ชี้กำไรไตรมาส 4 ฟื้นเด่นตาม Reopening และส่วนแบ่งกำไรจาก “SYNEX” ที่จะพุ่งขึ้นอย่างมีนัยยะทำนิวไฮจากช่วงไฮซีซั่น
25 พ.ย. 2564

ผู้สื่อข่าวรายงานว่าวันนี้ (25 พ.ย. 2564) ราคาหุ้นบริษัท ที.เค.เอส. เทคโนโลยี จำกัด (มหาชน) หรือ TKS ณ เวลา 11:17น. อยู่ที่ระดับ 13.10 บาท เพิ่มขึ้น 0.40 บาท หรือ 3.15% โดยทำจุดสูงสุดที่ 13.50 บาท และทำจุดต่ำสุดที่ 12.90 บาท ด้วยมูลค่าการซื้อขาย 276.96 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ โดยคาดกำไรไตรมาส 4/2564 ฟื้นตัวเด่นตามการ Reopening และส่วนแบ่งกำไรจากบริษัท ซินเน็ค (ประเทศไทย) จำกัด (มหาชน) หรือ SYNEX ที่จะพุ่งขึ้นอย่างมีนัยยะทำ New High จาก High Season และ iPhone13 ที่ขายเกือบเต็มไตรมาส
อีกทั้งจุดเด่นยังคงเป็น Valuation ที่ยังถูก โดยยังมี Discount จาก NAV ของ SYNEX เกือบ 40% และเสมือนได้ธุรกิจโรงพิมพ์ของ TKS และหุ้น SABUY 9.68% ฟรี ทั้งนี้แนะนำ “ซื้อ” ราคาเป้าหมาย 22 บาท